
INSTITUT ZA LIKOVNE UMJETNOSTI 

Jugoslavenske akademije znanosti i umjetnosti 



Tehnička redakcija, lisak, uvez i oprema: 
Izdavački Zavod Jugoslavenske'akademije 
Zagreb 


PREDGOVOR 


Zbirka sadrenih odljeva antičke skulpture Gliptoteke sadržava naj¬ 
značajnija djela grčke umjetnosti, nastala u rasponu od V. st. pr. n. e. 
(Zlatno doba grčke umjetnosti) do konca helenističkog perioda, u kome 
je ona, još jednom, postigla svoj visoki uspon. Izloženi odljevi ilustri¬ 
raju razvoj grčke skulpture gotovo kroz pet stoljeća. 

Dio odljeva (skulpture i reljefi s Partenona i još neki drugi odljevi) 
direktne su kopije s originala u mramoru. Ostali odljevi načinjeni su, 
većim dijelom, po rimskim mramornim kopijama brončanih ili mramor¬ 
nih originala. 

Rimljani, u prvom redu carevi i tzv. viši slojevi rimskog društva, 
želeći da imaju najznačajnija djela grčke skulpture iz raznih epoha, ako 
ne u originalu, a ono bar u replikama i kopijama, povjeravali su nji¬ 
hovu izradu grčkim kiparima i kamenorescima. Kopisti izvodeći replike 
u mramoru po originalu u bronci, bili su često primorani da zbog 
krhkosti materijala postavljaju potpornje pojedinim istaknutim parti¬ 
jama na skulpturama, kojih kod originala nije bilo. Time su razbili 
kompoziciju, ljepotu forme, linije it.d. 7 e kopije omogućuju stoga 
proučavanje antičke grčke skulpture samo do nekih granica, jer kopist 
nije mogao razviti u mramoru onu slobodu pokreta, koju su majstori 
dali u bronci. 

Većina su tih eksponata vlasništvo od 1897. Filozofskog fakulteta 
Sveučilišta u Zagrebu. Nabavio ih je 1892. iz Londona, Pariza i Rima 

tadašnji odjel za bogoslovlje i nastavu u Zagrebu zauzimanjem dra Ise 
Kršnjavija, predstojnika Odjela, slikara i historičara umjetnosti. Filo¬ 
zofski fakultet zagrebačkog Sveučilišta ustupio je 1940. privremeno te 
odljeve Gipsoteci grada Zagreba. 

Manji je dio eksponata (redni broj 20. 22, 28, 29 i 38) vlasništvo 
Gliptoteke. 

Gliptoteka Instituta za likovne umjetnosti Jugoslavenske akademije 
znanosti i umjetnosti otvorila je za javnost, u novoj postavi, tu zbirku 
sadrenih odljeva najznačajnijih djela grčke antičke skulpture. 


PARTENON I FIDIJA (V. st. pr. n. e.) 


Atenski državnik Periklo povjerio je sredinom V. st. pr. n. e., gradi¬ 
teljima Iktinu (Iktinos) i Kalikratu (Kai.likrates) gradnju monumen¬ 
talnog hrama'posvećenog boginji Ateni Partenos (Partenon), Vrhovni 
nadzor nad tom gradnjom/kao i nad svim drugima, kojima je Periklo 
naumio ukrasiti atensku Akropolu, bio je povjeren kiparu i arhitektu 
Eidiji. Njegov je posebni zadatak bio, da ukrasi Partenon skulpturama. 
Gradnja Partenona započeta je 447. pr. n. e„ a završena vjerojatno 438. 
pr. n. e. Dorska građevina, s elementima jonskog stila, (vel. 70X31 m) 
podignuta je u penteličkom mramoru kao peripter sa 46 stupova. Ukra¬ 
šena je skulpturama na zabatima i mctopama i reljefnim frizom. 

U V. st. pr. n. e. pretvoren je Partenon u bizantinsku crkvu, i tom su 
prilikom izvršene preinake na zabatu i podnožju. Iza g. 1460. pretva 
raju ga Turci u džamiju, a 26. IX. 1687. zbog ratnog razaranja Mlečana 
postaje ruševina. 

METOPE 

Vanjsku stranu greda iznad cpistila ukrašavale su 92 metope (vel. 
1,25X1,27 m) s visokim reljefima (do 0,25). Reljefi su prikazivali borbe 
Lapita s Kentaurima (Kentauromahija - južna strana), borbe Grka s Ama¬ 
zonkama (Amazonomahija - zapadna strana), junačka djela heroja Te- 
seja, borbe bogova s Gigantima (Gigantomahija - istočna strana) i 
borbe Grka i Perzijanaca (Iliupersis - sjeverna strana). Danas se još 
može vidjeti na hramu 39 metopa, a 17 ih se nalazi u British Museumu 
u Londonu, kamo ih je g. 1811. s Akropole dao prenijeti lord Elgin. 
U Pariz je g. 1877. bila odnesena jedna metopa. Neke metope, koje su 
uništene, poznate su samo iz crteža Jacquesa Carreya iz 1674. 

ZABATI 


Na istočnom zabatu prikazano je rođenje Atene, boginje mudrosti i 
rata, a na zapadnom natjecanje Atene i Posidona, boga mora. 

Na zabatima je bilo oko 40 skulptura božanstava i heroja, od kojih 
je preostalo svega 12. Jedna jedina sačuvana je zajedno s glavom 
(Dionis), a u Louvreu se u Parizu nalazi glava tzv. Laborde. 

Skulpture su bile već 1674. djelomično oštećene; na istočnom zabatu 
nedostajala je jedna grupa, što se moglo utvrditi prema crtežu Jacquesa 
Carreya. Poslije eksplozije barutnog skladišta u Partenonu g. 1687. 
ostaci skulptura sa zabata podijeljeni su između Londona i Atene, ali 
se većim dijelom nalaze u Bnitish Museumu u Londonu. Ostaci skulptura 
sa zabata, metope i dijelovi friza, koje je lord Elgin prenio u London, 
nazvane su »Elgin Marbles«. 

Skulpture na zabatima, dahe u živim pokretima, rješavane su slo¬ 
bodno u određenom prostoru bez konvencionalne simetrije, za razliku 
od figura na starijim zabatima hramova u Egini i Olimpiji. 

FRIZ 

Na vanjskim zidovima »celle« teče u duljini od 160 m friz visine 
1 m kao u zatvorenoj vrpci. 

Na frizu u niskom reljefu, kojega izbočine ne prelaze 4,5 do 5,5 cm 
visine, prikazana je povorka Panatenejskih svečanosti posvećenih bo¬ 
ginji Ateni. Ona se kreće od zapada prema istoku u dva smjera, a 
sastaje se na pročelju ćele. Neprekinuti friz, u koji je ukomponirano 
400 osoba i 200 životinjskih figura, sa četveroprezima, ratnicima, svira¬ 
čima, građanima s maslinovim granama, ženama, djevojkama, mladi¬ 
ćima i starcima i bogovima, koji promatraju povorku, stvara i pored 
raznolikosti pokreta jedinstven ritam. Značajno je, da se scene ne po¬ 
navljaju. 

To remek-djelo Fidijine umjetnosti, koje je završeno 438. pr. n. e., 
znači novu epohu u razvoju antičkog grčkog friza. Friz je rađen od 
raznih ruku, ali koncepcija potječe od jedne jedine osobe, najvjerojat¬ 
nije od Fidije. Veliki dio friza prenesen je u London, manji u Pariz, 
a nešto je još ostalo na zidovima ćele. 

Fidija i njegova škola 

Fidija je vjerojatno bio učenik Hageladasa i Hegijasa. Njegovo je 
najznačajnije djelo figuralna dekoracija Partenona, pri izvođenju 
koje su sudjelovali i njegovi suradnici. 


Fidija je još izradio kip Zeusa za Zeusov hram u Olimpiji i kip 
Atene Parthenos za Partenon. Obje su skulpture rađene uz primjenu 
zlata i bjelokosti u tzv. hriselefantinskoj tehnici. 

Pripisuje mu se i Amazonka za Artemizion u Efezu, Atena Pro- 
mahos za atensku Akropolu, Atena Lemnijska, Afrodita za Elidu 
i Anadumenos zv. Famese (British Museum, London). 


SKULPTURE S ISTOČNOG ZABATA 

1. DIONIS, duž. 1,730 m, kopija po originalu u mramoru - British 
Museum, London. 

Dionis, bog vina i opojnosti, prijatelj Muza i umjetnosti, pri¬ 
kazan je kao mladić napola ležeći ispružen na životinjskoj koži, 
prebačenoj preko hridi. U lijevoj ruci držao je vjerojatno pehar. 
Snažno mladenačko tijelo modelirano je uravnoteženim propor¬ 
cijama i savršenim linijama. 

Skulptura Dionisa je jedna od najbolje sačuvanih, a nalazila se 
na lijevom krilu zabata. 

2. DEMETRA I KORA (PERSEFONA), duž. 1,730 m, kopija po ori¬ 
ginalu u mramoru - British Museum, London. 

Majka Demetra, boginja zemlje i plodova, sjedi s uzdignutom 
lijevom rukom, a kćerka Kora stavlja joj lijevu ruku na rame. 
Obje sjede na cistama pokrivenim tkaninom. Odjevene su u 
hiton. Ispod laganih haljina naziru se savršeno modelirani oblici 
tijela. 

3. IRIDA (ili HEBA), vis. 1,750 m, kopija po originalu u mramoru - 
British Museum, London. 

Irida, glasnica bogova, ili Heba, boginja mladosti, prikazana je 
u žurnom pokretu, odriješena plašta, koji leprša. Nemirni nabori 
haljine pojačavaju pokret. 

4. HESTIJA, DIONA i AFRODITA (grupa zvana i PARKE), duž. 
3,480 m, kopija po originalu u mramoru - British Museum, London. 

Hestija, boginja vatre i domaćeg ognjišta, sjedi s lijevom nogom 
malo ispruženom naprijed, a desna je pomaknuta unazad. Ra¬ 
mena i gornji dio tijela malo su nagnuti ulijevo. U figuri je 
realiziran trenutak neposredno prije ustajanja. Napola ležeća 
Afrodita, boginja ljubavi i ženske ljepote, naslonila se na krilo 

svoje majke Dione. Ispod priljubljenih haljina ocrtavaju se sen¬ 
zualno dane forme snažno modeliranih tijela. Kompoziciono, 
Afrodita je pendant liku Dionisa. 

Grupa je bila postavljena na desnoj strani zabata. 

5. GLAVE KONJA HELIJEVA ČETVEROPREGA, vis. 0,755 m, 
kopija po originalu u mramoru - Br.itish Museum, London. 

Dvije konjske glave (jako oštećene) pune živahnosti. 

Nalazile su se u lijevom uglu zabata. 

6. GLAVA KONJA SELENINA ČETVEROPREGA, vis. 0,670 m, 
kopija po originalu u mramoru - British Museum, London. 

Glava konja sa četveroprega Selene, boginje mjeseca, prikazana 
je izbočenih očiju, otvorenih nozdrva i usta. 

U modelaciji glava je realistički pojednostavljena. Ona izlazi 
iz okvira zabata i završava njegovu desnu stranu. 


SKULPTURE SA ZAPADNOG ZABATA 

T. KEFISGS, duž. 2,000 m, kopija po originalu u mramoru - British 
Museum, London. 

Kefisos, riječno božanstvo, napola ležeći odupro se lijevom rukom 
o zemlju. Preko te ruke prebačen je lagani ogrtač (hlamida). 
Desna noga malo uzdignuta. Široka i snažna prsa u malom su 
nagibu. 

Modeliran s manje detalja. 

S. POSIDONOV TORZO, vis. 0,990 m, kopija po originalu u mra¬ 
moru - ulomci: British Museum, London i Muzej Akropole, Atena. 

Torzo Posidona, boga mora, snažne je muskulature. 

U njemu je postignuta sinteza između realističke i idealističke 
koncepcije u prikazivanju muškog tijela. 

9. NIKE (ili IRIDA), vis. 1,210 m, kopija po originalu u mramoru - 
British Museum, London. 

Nike, božica pobjede, ili Irida, glasnica bogova, ima muskulozno 
modelirano tijelo, jakih oblina, koje se jasno ističu ispod pri¬ 
ljubljene odjeće. Prikazana je u snažnom pokretu, a nabori odjeće 
pojačano ističu pokret tijela. 

FRIZ 

10. JAHAČI IZ POVORKE, ploča IX. br. 24, 25; ploča X. br. 26, 
27, 28; ploča XI. br. 29, 30, 31; ploča XII. br. 32, 33, 34; ploča 
XIII. br. 35, 36,.37.* 

Kopije po originalu u mramoru - British Museum, London. 

Mladići jašu na konjima po dvojica u grupi ili pojedinačno. 
Iako konji nisu na uzdi, u pokretu tijela i napetosti mišića i 
glava s otvorenim i raširenim nozdrvama jasno je izraženo, da 
njima upravlja čvrsta ruka jahača. 

11. JAHAČI IZ POVORKE (detalj), ploča LXXVI. br. 2, 3. Kopija 
po originalu u mramoru - British Museum, London. 

Konjanički friz je na sjevernoj strani dug 26 m, a na južnoj 
30 m. 

12. ARHONTI I ERGASTINE, ploča VI. br. 43-48; ploča VII. br. 
49-56; ploča VIII. br. 57-61. 

Kopije po originalu u mramoru - British Museum, London. 

Arhonti, nosioci vrhovne vlasti u Ateni, prikazani su u raznim 
pokretima, a Ergastine, atenske žene i djevojke, koje su izradile 
peplos božici Ateni, kreću se laganim koracima, odjevene u ha¬ 
ljine vertikalnih nabora. Uzdignute ruke i lagani pokreti nogu 
kod pojedinih figura lome vertikalne nabore. 

13. ARISTIONOVA STELA (konac VI. st. pr. n. e.), vis 2,400 m, kopija 
po originalu u mramoru - Atena, Nacionalni muzej. 

Grobna ploča, rađena u niskom reljefu, predstavlja lik ratnika 
Aristiona u profilu. Ispod oklopa je kratak hiton stiliziranih 
jonskih nabora. Na nogama ima štitnike (knemide), a na glavi 
kapu poput šljema. U lijevoj uzdignutoj ruci drži koplje. Lijeva 
je noga koraknula naprijed, a glava mu je malo nagnuta. Lice 
je duguljasto, kosa kovrčava, a brada nemirna. Oklop i štitnici 
su omamentirani. 

Mramorni je reljef bio obojen. Na bazi ploče uklesan je potpis: 
Aristokles 

Aristionov se lik po koncepciji počinje odvajati od arhajskog 
ukočenog tretmana. 

Rad kipara Aristokla 

14. DISKOBOLOS (V. st. pr. n. e.), vis. 1,250 m, kopija mramorne re¬ 
plike rađene prema originalu u bronci - Rim, Musei Vaticani. 

Diskobolos, bacač diska, drži u desnoj unazad povij enoj ruci 
disk. Dlan lijeve ruke dodiruje koljeno desne noge, na kojoj 

* Rimski brojevi označuju redoslijed ploča, a arapski likova na frizu, 
kako ih navode u literaturi brojni autori. 



leži čitava težina tijela, a lijeva je noga zabačena unazad odu¬ 
pirući se o zemlju samo nožnim palcem. Cijelim tijelom, koje 
je u jakom zamahu, zanosi se udesno, da bi snažnim pokretom 
odbacio disk. Pogled mu je uperen u zemlju, a lice ne izražava 
nikakav napor. 

Skulptura je pronađena 1791. u Hadrijanovoj vili u Tivoliju. 
Restaurirano: glava s vratom, dijelovi ruku, prsti desne i lijeve 
ruke, desno koljeno, palac lijeve noge, dio diska i veći dio baze. 
Rekonstrukcija glave s pogledom u zemlju pogrešna je. Po jed¬ 
noj drugoj replici (»Diskobol« Massimi, iz Palače Lancellotti), 
koja je nađena na Eskvilinu 1781., glava je okrenuta udesno i 
prema gore. Pokret glave i na našoj bi kopiji morao biti uskla¬ 
đen s pokretom desne ruke i čitavog trupa; prema tome trebalo 
bi da je okrenut više unatrag. Rekonstrukciju u gipsu izvršio je 
G. E. Rizzo za Museo delle Terme u Rimu. 

Pripisuje se kiparu Mironu 

Miron je rođen oko 500. pr. n. e. u Eleutheri (Beotija). Stariji 
je od Fidije; možda učenik Hageladasa iz Argosa. 

Izrazit je majstor u bronci, kao i svi kipari s Peloponeza. 
Radio je figure atleta brzih i snažnih pokreta i likove^ bo¬ 
gova i životinja. U njegovim se radovima još očituje neka 
arhajska tvrdoća. 

Pripisuju mu se također grupa Atene (Frankfurt na Majni) 
i Marsije (Museo Lateranense, Rim). 

15. BOJ HERAKLA S KRETSKIM BIKOM (V. st. pr. n. e.), metopa sa 
Zeusova hrama u Olimpiji, vis. 1,600 m, šir. 1,510 m, kopija po 
originalu u mramoru - Par.is, Louvre. 

Zeusov sin Heraklo odupro se o tijelo bika, kojega jc glava 
okrenuta prema njemu. Rep'bika je savinut prema gore. 
Kompozicijski reljef je riješen s dvije ukrštene dijagonale, a 
tijela Herakla i bika dana su u punoj dinamici akcije. Na odljevu 
bik nema glave, jer je odljev učinjen u Louvreu prije 1892., dok 
na metopi još nije bila rekonstruirana bikova glava. 

Zeusov hram u Olimpiji dorskog je stila. Gradio ga je iz¬ 
među 470.-460. pr. n. e. arhitekt Libon iz Elide. Bio je 
ukrašen sa 12 metopa i skulpturama na zabatima. 

Gradnja Zeusova hrama u Olimpiji obilježava početak kla¬ 
sične epohe grčke arhitekture i umjetnosti uopće. Misli se, 
se, da je pri izradi njegova plastičnog ukrasa sudjelovao i 
Fidija u svojim mladim godinama. 

16. PERIKLO (2. pol. V. st. pr. n. e.), vis. 0,585 m, kopija po jednoj od 
mramornih replika - British Museurn, London. 

Portret Perikla, poznatog atenskog stratega, sa šljemom na glavi, 
predstavlja prvi idealni portret u grčkoj skulpturi V. st. pr. n. e. 
Oči, uši i brada izrađeni su još u okvirima arhajske koncepcije. 
Lice već pokazuje neku živahnost. 

Original se pripisuje Kresilasu. 

Kresilas, rodom iz Kidonije na Kreti, djelovao je u Ateni. 
Suvremenik je Fidijin. 

17. MEDUZA zvana RONDANINI (V. st. pr. n. e.), vis. 0,500 m, kopija 
mramorne replike rađene prema originalu u bronci - Miinchen. 

Glava Meduze, jedne od triju Gorgona, sa zmijama u kosi, 
hladna je izraza, poluotvorenih usta. Oči izražavaju okrutnost, 
a gusta kosa, iz koje izlaze dva krila, isprepletena zmijama 
uokviruje lice. 

Glava te Meduze predstavlja golem napredak u usporedbi s Me- 
duzinim glavama iz arhajskog perioda, koje su, fizički deformi¬ 
rane, bile rađene s nekim primitivnim konvencionalizmom. 

18. DORIFOROS (V. st. pr. n. e.), vis. 1,970 m, kopija mramorne replike 
rađene prema originalu u bronci - Napulj, Museo Nazionale. 

Mladi atlet, muskulozna tijela, .jakih ramena i savršeno skladno 
građen; lagano napetih mišića prebacio je težinu tijela većim 
I dijelom na desnu nogu. Lijeva noga, lagano savijena u koljenu, 
zabačena je malo unatrag, te dodiruje zemlju samo vrškom 
prstiju. Desna je ruka spuštena, a lijeva, koja je nosila koplje 
naslonjeno na rame, uzdignuta. Glava široka čela, uska lica i 
jaka nosa, bezizražajna je. 

Poliklet, kome se pripisuje original, fiksirao je u njemu, na 
temelju proučavanja, idealne .odnose ljudskog tijela. Po tome 
je Doriforos nazvan »kanon«. 

O proporcijama ljudskog tijela napisao je Poliklet i traktat, koji 
je izgubljen. 

Skulptura je iskopana g. 1797. u palestri u Pompejima. Original 
u bronci, lijevan oko 450. pr. n. e., nije imao potpornja. 

Poliklet je rođen u Sikionu ili Argosu oko 480. pr. n. e. 
Osnivač je kiparske škole. Karakteristika mu je, da je mje¬ 
renjima na modelima nastojao odrediti proporcije idealnog 
ljudskog tijela. Došavši računskim putem do sheme, primje¬ 
njivao ju je kod svih svojih djela. 

Njegova se umjetnost osobito očituje u kipovima Diadume - 
nosa (mladića s pobjedničkom vrpcom u kosi) i Doriforosa 
(kopljanika). 

19. AMAZONKA (V. st. pr. n. e.), vis. 2,020 m, kopija mramorne replike 
rađene prema originalu u bronci — Berlin. 

Amazonka, žena ratnica, odjevena je u kratak hiton, koji pada 
u nabonima preko desnog ramena, a lijeva je strana grudi gola. 
Desnu ruku podigla je uvis i njom dodiruje neznatno nagnutu 
glavu, a lijevom se naslonila na pilastar. Težište tijela uglavnom 
je na desnoj nozi, a lijeva je lagano u koljenu savijena i malo 
unatrag zabačena. Pilastar ovdje predstavlja sastavni dio kom¬ 
pozicije. 

Stav i konstrukcija tijela veoma je bliska Doriforosu; takav tip 
figure razvijat će se od Polikleta do Praksitela. 

Rekonstruirano: lijeva podlaktica, desna ruka, noge, pilastar i 
baza. 

Pripisuje se Polikletu. 

(Plinije spominje, da su se četiri kipara: Fidija, Poliklet, Kre- 
silas i Fradmon iz Argosa natjecali u izradi ranjene Amazonke, 
namijenjene za Artemizion u Efezu. Među sačuvanim replikama 
najljepša je ova, koja se pripisuje Po/ikletu. U novije vrijeme 
neki je pripisuju Kresilasu.) 

20. HEFEST (V. st. pr. n. e.), vis. 0,480 m, kopija po originalu u mra¬ 
moru - Musei Vaticani, Rim. 

Lik Hefesta, boga kovača, s kapom obrtnika na glavi, pravilna 
je i karakterna lica. 

Pronađen je prilikom iskapanja na Piazza di Spagna u Rimu 
u XVIII. st. 

Rekonstruirano: nos, nekoliko uvojaka brade i kose i dio grudi. 
Pretpostavlja se, da je rad kipara Alkamena (Alkamenes). 

21. EURIPID (IV. st. pr. n. e.), vis. 0,480 m, kopija po originalu u mra¬ 
moru - Napulj, Museo Nazionale. 

Lik tragičara Euripida (480.-405. pr. n. e.), lica obrasla u bradi 
i kosi. Njegovo lice odražava neku gorčinu, ali i duboku ple¬ 
menitost, 

22. IRENA (Eirene) S PLUTOSOM (IV. st. pr. n. e.), vis. 1,990 m, ko¬ 
pija mramorne replike rađene prema originalu u bronci - Munchen. 

Irena, boginja mira, u peplosu, kojega nabori padaju u verti¬ 
kalnim linijama, s desnom nogom savinutom u koljenu. U desnoj 
ruci držala je skeptar, u lijevoj malog Plutosa, personifikaciju 

bogatstva. Boginja u laganom nagibu glave, blago gleda u dijete. 
Plutos graciozno pruža desnu ruku, da hi pomilovao majku, a 
u lijevoj drži vrč. Glavu je okrenuo prema majci. U licu majke 
i pokretu djeteta izražena je njihova intimna povezanost. Osje¬ 
ćajna blagost u liku boginje pokazuje, da se autor Irene odvojio 
od kruga Fidijine umjetnosti. 

Rekonstruirano: desna ruka Irenina, detalji na figuri dječaka i 
baza. Vrč u desnoj ruci također je djelo rekonstrukcije. U no¬ 
vijoj rekonstrukciji vrč je pravilno zamijenjen rogom obilja 
(comucopia). 

Atenjani su, prema Pausaniji, nakon pobjede nad Peloponeža- 
nima u vodama Leukade (371. pr. n. e.) podigli ovaj spomenik u 
Ateni; rad je bio povjeren kiparu Kefisodotu. 

Kefisodot Stariji, Atenjanin, vjerojatno otac i učitelj Prak- 
sitelov. 

23. DEMETRA zvana KNIDSKA (IV. st. pr. n. e.), vis. 1,470 m (sa 
glavom), kopija po originalu u mramoru - British Museum, London. 

Demetra, boginja plodnosti, sjedi na prijestolju, koje je pokri¬ 
veno jastukom. Noge joj počivaju na podnožju. Preko haljine 
finih nabora prebačen je plašt, koji je provučen ispod desne ruke. 
Bogati nabori na ramenima i prsima uokviruju goli vrat. 

Finoća rada u mramoru pokazuje utjecaj Praksitelov. 

Kip je 1858. otkopan u Knidu u Maloj Aziji. Odatle mu i naziv. 

24. SOFOKLO (IV. st. pr. n. e.), vis. 2,020 .m, kopija mramorne replike 
rađene prema originalu u bronci - Rim, Museo Lateranense. 

Sofoklo, dobro ukomponirana figura sa stiliziranim himationom, 
prebačenim preko grudi i ramena. Desna ruka sa zatvorenom 
šakom počiva na himationu. Lijevom se rukom naslanja na bok 
Glava je okrenuta malo ulijevo i uzdignuta, a bradato lice, bez 
individualne note, pokazuje ozbiljnost. Težište tijela na desnoj 
nozi, pored koje je scrinium s rotulusima; lijeva je noga u 
laganom prigibu koraknula naprijed. Na nogama ima sandale. 
Čitava statua ima teatralnu pozu. 

Pronađena je u Terracini (Srednja Italija). 

Rekonstruirano: desna ruka, oba stopala i baza sa skrinijem. 
Brončana statua tragičara Sofokla (497.-405. pr. n. e.), Periklova 
suvremenika, bila je postavljena u Dionisovu kazalištu u Ateni, 
na inicijativu Likurgovu (oko 350. pr. n. e.), zajedno sa statuama 
portretima Eshila i Euripida. 

25. ESH1L (IV. st. pr. n. e.), vis. 0,560 m, kopija po originalu u mra¬ 
moru - Museo Capitolino, Rim. 

Poprsje Eshila (detalj statue), trećeg velikog grčkog pisca trage¬ 
dija (525.-456 ). Bradat, visoka čela i oštra pogleda. 

26. ESHIN (IV. st. pr. n. e.), vis. 2,105 m, kopija mramorne replike 
rađene prema originalu u bronci - Napulj, Museo Nazionale. 

Eshin, govornik i političar (398-314), Demostenov protivnik, pri¬ 
kazan je u himationu, koji mu je prebačen preko grudi i lijevog 
ramena. Desna ruka, ispruženih prstiju, počiva na prebačenom 
himationu, a lijeva je ruka podbočena. Težište tijela je na lijevoj 
nozi, koja je prislonjena na četvrtasti pilastar. Desna noga malo 
savijena, koraknula je udesno. Na nogama ima sandale. Glava 
s kovrčastom kosom i bradom okrenuta ulijevo. Figura izražava 
odlučnost. 

27. HERODOT I TUKIDID (IV. st. pr,n. e.), dvostruka herma, vis. 
0,595 m, kopija po originalu u mramoru - Napulj, Museo Nazionale. 

Herodot, »otac grčke povijesti«, rođen je u Halikarnasu u Maloj 
Aziji 484. pr. n. e. U svom djelu, pored historije raznih antičkih 
naroda, opisuje borbu Grka protiv Perzijanaca. 

Tukidid, atenski strateg, rođen je u Ateni oko 460. pr. n. e. Pisac 
je Povijesti Peloponeškog rata. 

Toj bradatoj glavi, izbrazdana čela, osobit izražaj daju pro¬ 
dorne oči. 

Portret Tukidida, prema kojemu je rađena ta herma, izrađen je 
još ža njegova života, a Hero.dotov je nastao prema tradiciji 
nakon njegove smrti. 

28. APOKSIOMENOS (IV. st. pr. n. e.), vis. 1,930 m, kopija mramorne 
replike rađene prema originalu u bronci - Rim, Musei Vaticani. 

Meko modelirano tijela atleta, mirnih površinskih linija, oslanja 
se čitavom svojom težinom na lijevu nogu, a desna mu je lagano 
zabačena unatrag. Noge su u odnosu prema čitavoj figuri rela¬ 
tivno dugačke, osobito od koljena. Tijelo s ispruženim rukama 
nagnuto je malo naprijed. Glava je malena (prema tijelu u 
odnosu 1 : 8), kosa slobodno rješavana, lice bez posebnog izražaja. 
Atlet je prikazan u momentu, kad sa strugalicom skida sa sebe 
pijesak i ulje, kojim je namazao tijelo, kako bi prilikom rvanja 
lakše izbjegao zahvatima protivničkih ruku. Odatle i naziv 
Apoksiomenos (strugač). 

Izraz nemira i lagane kretnje postignuti su neznatno nagnutim 
tijelom i stavom nogu. Modelacija tijela prostudirana je na 
osnovi odnosa svijetla i sjene. 

Skulptura Apoksimeonosa kompozicijski nije više vezana za 
zatvorenu arhitektonsku pozadinu, već slobodno vlada prostorom. 
U novije vrijeme izvršena je rekonstrukcija prstiju desne ruke, 
kojima Apoksiomenos drži kocku. 

Pripisuje se Lisipu. * 

Lisip, rođen u Sikionu, izvršio je korekturu lika atleta, kakav 
se dotad prikazivao (Polikletov »kanon«), davši u Apoksi- 
menosu svoj Lični tip atleta. 

Lisipov je atlet vitak, ispruženih ruku i nešto duljih nogu 
(osobito od koljena naniže) i malene glave, a u stavu poka¬ 
zuje neku uznemirnost. 

Rješavajući lik Apoksiomenosa s naprijed ispruženim rukama 
dao je skulpturi (za razliku od dotad u stvari reljefno: konci¬ 
piranih plastika) treću dimenziju, osvojivši time volumen i 
prostor. 

Prema tim karakteristikama pripisuje mu se i Ares zvan 
Ludovisi. 

Kao dvorski kipar Aleksandra Velikog izradio je više nje¬ 
govih portreta i tako stvorio individualni portret. 

Dao je također i novi tip Herakla, čija je nadnaravna snaga 
izražena u jakoj muskulaturi (Herkui. zvan Farnese). 

Lisip je majstor radova u bronci. Plinije mu pripisuje oko 
1500 radova. 

-9 HERMES (IV. st. pr. n. e.), vis. 1,700 m, kopija mramorne replike 
rađene piema originalu u bronci — London, Lands-đovvne house. 

Hermes (po nekima palestrit) naslanja desnu nogu na kamen, 
da bi zavezao ili odvezao sandalu. Glava okrenuta ulijevo, ma¬ 
lena je u proporciji pram tijela. Hermes je prikazan u stavu 
trenutnog odmora. 

Skulptura potječe iz Hadrijanove vile u Tivoliju. 

Rekonstruirano: dio lijeve ruke i šaka, desna podlaktica, san¬ 
dala, hrid i baza. Potporanj pod desnom nogom dodatak je 
kopiste. 

Pripisuje se Lisipu. 

30. ARES zvan LUDOVISI (oko 350. pr. n. e.), vis. 1,500 m, kopija 
mramorne replike rađene prema originalu u bronci - Rim, Museo 
đelle Tcrme. 

Ares (Mart), bog rata, sjedi na hridi i odmara se. Lijeva noga 
je uzdignuta i odupire se o hrid. Ruke su mu ukrštene na lije¬ 
vom koljenu, a u lijevoj ruci drži mač. Draperija je ležerno 
prebačena preko desne noge, koja je ispružena malo naprijed. 
Do njegovih nogu igra se Bros, a ostaci još jednog Erosa vide 
se na lijevom ramenu. Uz desnu stranu hridi prislonjen je štit. 
Lice je melankolična izraza. Elegantna poza nagoviješta pokret, 
koji može nastupiti svakog časa. Nemirni odmor odaje karakter 
Lisipove umjetnosti. 

Ares Ludovisi ima sličnosti s likom Aresa na Partenonskom frizu. 
Pronađen je u Rimu. 

Rekonstruirano: nos, lijeva šaka, lijevo stopalo, držak mača i 
manji detalji Erosa. 

Pripisuje /c Lisipu ili Skopasu. 

31. ALEKSANDAR zvan RONDANINI (IV. st. pr. n. e.), vis. 0,640 m, 
kopija po originalu u mramoru - Miinchen. 

Detalj glave sa spomenika Aleksandra Velikog. Mirne crte 
lijepog mladenačkog lica odaju snagu mladosti. Posebno se ističe 
nemirna kovrčasta kosa. Nos, usta i brada odaju ličnu notu. 
Pogled upravljen naprijed. 

Ta je glava idealizirani portret. 

32. POSIDON zvan »DA PORTO« (IV. st. pr. n, e.), vis. 0,720 m, ko¬ 
pija glave je detalj s mramorne replike originala u bronci - Rim, 
Museo Lateranense. 

Glava uokvirena gustom kosom, u razmišljanju. 

33. APOLON zvan BELVEDERSKI (IV. st. pr. n. e.), vis. 2,240 m, ko¬ 
pija mramorne replike rađene prema originalu u bronci — Rim, 
Musei Vaticani. 

Apolon, bog sunca, dostojanstvena držanja, s težištem tijela na 
desnoj nozi, |a lijeva, malo savijena, dodiruje tlo prstima. Šaka 
desne ruke ispružene naprijed, nekad je držala grančicu masline 
(posvećene Apolonu), uz koju je bila privezana vrpca; krajevi 
vrpce i listovi maslinove grančice vide se na deblu uz Apolo- 
novu desnu nogu. Lijeva uzdignuta ruka, preko koje je preba.- 
čena fino modelirana hlamiđa bogatih nabora, vjerojatno je 
držala luk. Na Apolonovim su nogama sandale. Vitka je tijela, 
uzdignute glave, lijepa lica, malo zatvorenih očiju, raširenih 
nosnica, pogleda usmjerena u pravcu lijeve ruke. 

Ponosan lik Apolona, teatralna držanja, brza i elastična hoda, 
predstavlja početak helenističke umjetnosti. 

Nađen je potkraj XV. st. (?) blizu Ancija i postavljen u vrto¬ 
vima bazilike St. Pietro in Vincoli u Rimu; kasnije je prenesen 
u dvorac Belvedere u Vatikanu, po kome se naziva Belvederski. 
Čini se, da je kopija u mramoru rađena početkom carstva. 
Rekonstruirano: razni dijelovi hlamide i noge, lijeva ruka, desna 
podlaktica, što se spaja s deblom. Deblo nije postojalo u origi¬ 
nalu u bronci. 

Pripisuje se Leoharu. * 

Leohar je suvremenik Praksitelov, a radi pod utjecajem pelo- 
poneške umjetnosti. Sudjelovao sa Skopasom i Lisipom na 
dekoraciji Mauzolove grobnice u Halikarnasu. 

Pripisuju mu uz Apolona Belvederskog još radove: Gansmed. 
Dijana (Artemida) i »Zeus Polteus«. 

34. ARTEMIDA (Dijana) zvana VERSAJSKA (IV. st. pr. n. e.), vis. 
2,000 m, kopija mramorne replike rađene prema originalu u bronci 
- Louvre, Pariš. 

Artemida, boginja lova, vitka i elastična, odjevena je u kratki 
hiton. Težište lika prebačeno je na lijevu nogu, a desna noga, 
koja je zabačena unatrag, samo prstima dodiruje tlo. Desnom 
rukom vadi strijele iz tobolca', koji je obješen o desno rame. 
Glava, okrenuta udesno, klasičnog je tipa. Srna s lijeve strane 
dana je u suzdržanom skoku. 

Taj kip predstavlja u razvoju skulpture prijelaz iz umjetnosti 
IV. st. u helenizam. Ritam pokreta boginje blizak je Apolonu 
Belvederskom. 

Kip je donesen iz Rima u Francusku za vladavine francuskog 
kralja Franje I. 

Rekonstruirano: desna i lijeva podlaktica, nos i uši. Deblo pod 
srnom dodatak je kopiste. 

Barthelemy Prieur je prilikom rekonstrukcije lijevu ruku Dija- 
ninu naslonio na glavu srninu. Smatra se, da je pogrešno restau¬ 
rirana, jer je prema drugim replikama boginja držala luk u 
lijevoj ruci. 

Pripisuje se Leoharu. 

35. ZEUS zvan OTRIKOLSKI (IV. st. pr. n. e.), vis. 0,990 m, kopija po 
originalu u mramoru - Rim, Musei Vaticani, 

Zeus, otac bogova, prikazan je visoka čela s jakom brazdom. 
Duboko usađene oči izražavaju pogled pun života. Lice muških 
i pravilnih crta uokvireno je bujnom kosom. Naročito su istaknuti 
mišići obrva. Sve linije konvergiraju prema čelu. Glava je nad¬ 
naravne veličine. 

Djelo pripada tzv. drugoj atičkoj školi. 

Nađen u Otricoliju u Italiji za vrijeme iskapanja krajem XVIII. 
stoljeća. 

Rekonstruirano: vrh nosa, dio čela, donji kraj kose, brade ; 
prsiju. 

Pripisuje se kiparu Briaksidu (Briaxis). 

36. AFRODITA (Venera) zvana MILSKA (IV. st. pr. n. e.), vis. 2,040 m, 
kopija po grčkom originalu u parskom mramoru - Louvre, Pariz. 

Donji dio tijela .Afrodite, boginje ljubavi, obavijen je finom 
draperijom širokih nabora, koja je priljubljena uz forme tijela. 
Težište je figure na desnoj nozi, a lijeva noga počiva na po¬ 
stolju. Savršene forme ženskog tijela ocrtavaju se ispod drape¬ 
rije. Lice je pravilno i fino, a pogled sanjarski; na ušima je 
imala naušnice. 

Ljepotu originala osobito ističe parski mramor, koji daje meku 
i toplu prozračnost. 

Kip je nađen 1820. na otoku Milu (Melos). Otkupio ga je fran¬ 
cuski poslanik i poklonio 1821. Ljudevitu XVIII. 

Kip je sastavljen iz dva mramorna bloka, koji su međusobno 
povezani iznad draperije. 

Rekonstruirano: lijeva noga, dio kose, koji je naknadno pro¬ 
nađen, lijevo stopalo i još neki manji dijelovi. 

37. NIOBA S KĆERKOM (IV. str. pr. n. e.), vis. 2,305 m, kopija po 
originalu u penteličkom mramoru - Galleria degli Uffizi, Firenca. 

Kompozicija prikazuje Niobu, ženu tebanskog kralja Amfiona 
i kćerku Tantalovu, u času kad se njezina najmlađa kćerka sklo¬ 
nila među majčine skute, da je ona zaštiti od strijela Apolona 
i Artemide. 

Lice Niobino dano je s osobitim patosom, a oči su uprte u visinu. 
Desnom rukom privlači k sebi kćerku, a lijevom, preko koje je 
prebačen plašt, pokriva je, da je zaštiti. 

Skulptura je iskopana god. 1583. u Rimu, u vinogradu blizu ba¬ 
zilike S. Giovanni in Laterano. 

Ta je grupa dio velike kompozicije sa 14 figura, kao što se to 
može vidjeti na reljefu, koji se nalazi u Londonu. Grupa potječe 
iz Male Azije (Kilikija), odakle ju je prenio u Rim legat G. 
Sosije. 

Plinije spominje, da se grupa Niobe s kćerkom nalazila u Apo- 
lonovu hramu u Rimu. 

Rekonstruirano: nos i dio grudi Niobe. 

Pripisuje se prvenstveno Skopasu, a po nekima i Praksitelu. 

38. AFRODITA (Venera) zvana MEDIČEJSKA (IV. st. pr. n. e.), vis. 
1,530 m, kopija po originalu u mramoru - Galleria degli Uffizi, 
Firenca. 

Realistički je prikazan lik boginje kod kupanja, s osmijehom na 
licu i sanjarskog pogleda. Pokretima ruku skriva nage dijelove 
tijela. S lijeve joj je strane delfin (čest atribut božice) s Amo- 
rom. 

Rekonstruirano: prsti lijeve ruke, desna ruka i dio baze. 

39. ESOP (III. st. pr. n. e.), vis. 0,540 m, kopija po originalu u mramoru 
- Villa Albani-Torlonia, Rim. 

Esop, pisac basana, živio je sredinom VI. st. pr. n. e.; po predaji 
bio je oslobođeni rob. 

Lik Esopa prikazan je blagih i prodornih očiju, lijepo modeli¬ 
rana čela i usta, koja jasno izražavaju oštrinu i ironiju. Esop 
je ovdje dan bez idealiziranja, atrofirana tijela, s grbom. 
Portret je rađen prema tradiciji. On je prvi primjer prikazi¬ 
vanja tjelesnih deformacija u helenističkoj umjetnosti. 

Pripisuje se kiparu Aristodemu, umjetniku lisipovske tradicije 

4Q. DEMOSTEN (III. st. pr. n. e.), vis. 1,960 m, kopija mramorne replike 
rađene prema originalu u bronci - Musei Vaticani, Rim. 

Govornik Demosten (384.-322. pr. n. e.) zaogrnut plaštem, koji 
mu je nemarno prebačen preko lijevog ramena, drži u rukama 
poluotvoreni rotul. Desna je strana grudi gola, a desna'je noga 
malo savijena u koljenu. Do lijeve noge nalazi se scrinium 
s rotulima. Na nogama ima sandale. Glava mu je malo nagnuta 
udesno. Ćelo s dubokim naborima, nenjegovana kosa, brada 
, kratko podrezana, lice upadljivo mršavo. Kosi položaj usta odaje 
defekt. 

Statua je rađena 42 godine poslije Demostenove smrti i postav¬ 
ljena na atenskom trgu (Agora). 

Ta se kopija nekad nalazila u vili Mondragone u Tusculumu 
nedaleko Rima. 

Rekonstruirano: šaka (fragment iz zbirke Barberini), dio ruke i 
dio stopala. Na originalu su prsti ruku bili ukršteni. Glava je 
rekonstruirana od antičkih komada. 

Pripisuje se kiparu Polieuktu (Polyeuktos, 280. pr. n. e.). 

41. GAL NA UMORU (III. st, pr. n. e), vis. 0,730, šir. 1,865 m, kopija 
mramorne replike rađene prema originalu u bronci - Museo Capi- 
tolino, Rim. 

Smrtno ranjeni Gal srušio se na svoj štit i rezignirano očekuje 
smrt. Vitko tijelo, s glavom koja jc klonula, odupire se desnom 
rukom o štit. Kosa je na glavi razbarušena, usta poluotvorena, 
kratka brada i brkovi, guste horizontalne obrve i torques oko 
vrata. Na podnožju je pored štita njegov mač i truba. 

Atal I., pergamski kralj, postavio je, poslije pobjede nad Ga¬ 
lima, na Akropoli u Pergamu, veću grupu u bronci, koja je 
predstavljala borbu i pobjedu pergamske vojske nad Galima. 
»Gal na umoru« je dio te kompozicije. 

Pretpostavlja se, . da je skulptura iz Male Azije najprije bila 
dovezena u Grčku, a kasnije prenesena u Rim. 

Rekonstruirano: dio baze s mačem, remen i manji dio trube. 
Pripisuje se rodskoj školi. 

42: MENELAJ (III.—II. st. pr. n. e.), vis. 0,670 m, kopija po sadrenom 
odljevu - Dresđen. 

Menelajeva glava je detalj grupe »Menelaj i Patroklo«, koja 
prikazuje tog poznatog grčkog junaka i vladara, kako spasava 
Patroklov leš od neprijatelja, koji želi da mu odrubi glavu. 
Bradata glava pod šljemom, okrenuta udesno, s pogledom na 
gore. 

(U Firenci, u Loggia dei Lanzi, glava Menelaja gleda više pre¬ 
ma dolje) 

43. HOMER (III.—II. str. pr. n. e.) (?), vis. 0,670 m, kopija po jednoj 
od brojnih mramornih replika. 

Portret pjesnika Ilijade i Odiseje. Prikazan je kao starac bujne 
kose, plemenita lica, utonutih i ugašenih očiju. 

Rađen je u doba helenizma, na temelju tradicije. 

44. RVAČ zvan BORGPIESE (I. st. pr. n. e. ?), vis. 1,550 m, kopija mra¬ 
morne replike rađene prema originalu u bronci - Louvre, Pariz. 

Nagi borac prikazan je u momentu obrane. Lijeva ruka uzdig¬ 
nuta, a lijeva noga, zabačena unatrag, dodiruje prstima tlo. 
Težinu tijela prebacio je na desnu nogu, kojom je koraknuo 
naprijed. Desna ruka zabačena je unatrag. Glava naborana čela 
okrenuta je ulijevo. U lijevoj je ruci držao štit, a u desnoj, 
vjerojatno, koplje. 

»Rrvač Borghese« predstavlja nov pokušaj u rješavanju pokreta 
i anatomije tijela. Deblo je dodatak kopiste i kvari cjelinu 
skulpture. 

Na deblu je potpis Agasias. 

Agasija, suvremenik Sulin, kipar lisipovske tradicije. 

45. TALIJA (II.—I. st. pr. n. e.), vis. 1,620 m, kopija po originalu u 

mramoru - Rim, Musei Vaticani. 

Talija, muza komedije i poezije, odmara se na hridi. U lijevoj 
ruci drži »tamburin«, a u desnoj pedum. Na hridi do nje maska. 
Lice bolna izraza gleda preda se u daljinu. 

Rekonstruirano: dio nosa, usta, brada, obje podlaktice, dijelovi 
vijenca, odjeće i maska. 

46. DIONIS (III.—I. st. pr. n. e. ?), vis. 2,200 m, kopija po originalu u 
mramoru - Louvre, Pariz. 

Dionis, bog vina, prikazan je naga tijela mlohavih mišića, preko 
kojeg je prebačena koža pantere. S lijevom rukom oslanja se 
o deblo obavijeno vinovom lozom, a desnu je položio na tjeme. 

47. LAOKOONTOVA GRUPA (II—I. st.pr. n. e.), vis. 2,420 m, kopija 
po mramornoj replici - Musei Vaticani, Rim. 

Grupa prikazuje svećenika Laokoonta s njegova dva sina i dvije 
zmije, koje je poslao Apolon, da ih udave. Jedna zmija ugrizla 
je ispod desnog pazuha mlađeg sina, koji od bola baca glavu 
unazad. Druga zmija zarila je zube u lijevi bok Laokoontov, 
koji nastoji,, da je se oslobodi. U tom naporu lice mu se izobli¬ 
čuje, a mišići su napeti. Stariji sin pokušava da se oslobodi zmije, 

koja mu je obavila ruku i desnu nogu, i okreće glavu prema ocu 
s pogledom punim straha. Sve tri glave grčevito su izobličene. 

Djelo potječe iz posljednje faze helenističke umjetnosti i obilje¬ 
ženo je u izrazu manirizmom i teatralnom patetikom. 

Kompozicija, koja je reljefno rješavana, rastrgana je. Produ¬ 
žena dijagonala Laokoontova tijela griješka je restauratora, koji 
mu je podigao desnu ruku, mjesto da mu je savije iznad glave. 
Grupa je pronađena 1506. u ruševinama Titovih terma na Eskvi 
linu. 

Skulptura je sastavljena od 6 mramornih blokova. 

Djelo je kupio papa Julije II, da njime obogati svoju zbirku 
u dvorcu Belvedere. 

Rekonstruirano: desna ruka mlađeg i desna nadlaktica starijeg 
sina, lijeva ruka i desna šaka Laokoontova. 

Pripisuje se kiparima rodske škole Hagesandru (Hagesandros), 
Poi.idoru (Polydoros) i Atenadoru (Athenadoros). 

(God. 1957. pronađena je prilikom trasiranja ceste između Ter- 
racine i Rima u zarušenoj spilji u Sperlongi, još jedna replika 
ili original Laokoontove grupe u mramoru, znatno većih di¬ 
menzija nego vatikanska, u komadima. Nalazište odgovara loka¬ 
ciji vile cara Tiberija, a skulptura je navodno stajala u sredini 
basena, koji se nalazio u toj spilji, kako spominju Tacit i Sve- 
tonije.) 


REPRODUKCIJE 






■Apoksiomenos 






Artemida (Dijana) zv. Versajska 








Partenon, Glava konja Selenina lelveroprega - (Detalj sa 







Partenon, Diona i Afrodita - (Detalj sa zabata’ 







Partenon, Panatenejske svečanosti - (Detalj feiza) 





Partenon, Panatenejske svečanosti - (Detalj friza) 








Gal na umoru 













Lakoontova grupa 








SNIMCI FOTOSLUŽBE JUGOSLAVENSKE AKADEMIJE 




i 






